Title: Informácia o 35
Author: user
Company: MZV SR

Informácia o 35. zasadnutí Generálnej konferencie UNESCO 
a o návrhu delegácie Slovenskej republiky na zasadnutí

UNESCO – funkcie a ciele organizácie

Organizácia Spojených národov pre vzdelávanie, vedu a kultúru (United Nations Educational, Scientific and Cultural Organization – UNESCO) vznikla v r. 1945 na medzinárodnej konferencii v Londýne, ktorá 16. novembra 1945 prijala Ústavu UNESCO. Slovensko v rámci Československa patrí k zakladajúcim krajinám. Po pristúpení Čiernej Hory (1. 3. 2007) má UNESCO 193 členských štátov a 6 asociovaných členov.

Hlavným cieľom UNESCO je šíriť myšlienku svetového mieru a ľudského rozvoja prostredníctvom medzinárodných programov v oblasti vzdelávania, prírodných a sociálnych vied, kultúry, informatiky a komunikácie.  UNESCO je tak jedinou odbornou organizáciou systému OSN, ktorá má mandát na rozvoj kultúrneho a intelektuálneho potenciálu svetového spoločenstva.

Priority UNESCO v tomto tisícročí:

-	orientácia programových stratégií a aktivít UNESCO smerom k naplneniu miléniových rozvojových cieľov, predovšetkým však tých, ktoré sa priamo týkajú mandátu organizácie: 

-	do roku 2015 zredukovať chudobu u polovice svetovej populácie, ktorá žije v extrémnej chudobe

-	do roku 2015 zabezpečiť základné vzdelanie vo všetkých krajinách sveta, zabezpečiť, aby právo na vzdelanie bolo všeobecne uznané a ustanovené ako základné právo, zabezpečiť rovnocenný prístup k vzdelaniu pre obe pohlavia v rámci systémov základného a stredného školstva

-	pomoc krajinám pri zavádzaní národných programov trvalo udržateľného rozvoja s cieľom do roku 2015 zvrátiť súčasnú tendenciu zhoršovania životného prostredia.

Najbližšia strednodobá stratégia organizácie na obdobie šiestich rokov (2008 – 2013) je kľúčovou fázou z hľadiska naplnenia miléniových rozvojových cieľov OSN a cieľov programu UNESCO Vzdelanie pre všetkých. 

Zasadnutie 35. GK UNESCO a účasť delegácie SR

Najvyšším orgánom je zasadnutie Generálnej konferencie UNESCO (ďalej GK UNESCO), ktoré sa schádza na riadnych zasadnutiach každé dva roky. Činnosť organizácie medzi zasadnutiami riadi Výkonná rada UNESCO (ďalej VR UNESCO), ktorá zasadá dvakrát do roka. Vo VR UNESCO je zastúpených 58 členských štátov UNESCO, ktoré sú volené na GK UNESCO na štvorročné funkčné obdobie. 
	
35. zasadnutie GK UNESCO sa uskutoční v Paríži v dňoch 6. októbra až 23. októbra 2009 za účasti vyše 3000 predstaviteľov členských štátov. Vedením delegácie SR je v zmysle uznesenia k predkladanému materiálu navrhnutý minister zahraničných vecí SR Miroslav Lajčák. 

Zasadnutie bude rokovať v hlavných bodoch o správach generálneho riaditeľa UNESCO za r. 2006 – 2007 a správach výborov a rád medzinárodných a medzivládnych programov UNESCO, o revízii strednodobej stratégie na r. 2008 – 2013, vrátane návrhu programu a rozpočtu na r. 2010 – 2011 a prípravy programu a rozpočtu na r. 2012 – 2013. V dňoch 14. – 16. októbra 2009 sa uskutoční voľba nového generálneho riaditeľa UNESCO spomedzi 9 kandidátov:  Bedjaoui, M. (Kambodža), Bokova, I. G. (Bulharsko), Ferrero-Waldner, B. (Rakúsko), Hosny, F. (Egypt), Juez de Abaki, I. (Ekvádor), Marčiulionyté, I. (Litva), Muhongo, S. M. (Tanzánia), Tidjani-Serpos, N. (Benin), Yakovenko, A. V. (Ruská federácia). Nového kandidáta na post GR UNESCO nominuje výkonná rada na svojom 182. zasadnutí (7. – 23. september 2009) na základe tajného hlasovania získaním nadpolovičnej väčšiny platných hlasov. V tomto volebnom období SR nie je v 58-člennej výkonnej rade zastúpená. Ďalej prebehnú voľby polovice nových členov Výkonnej rady UNESCO na obdobie r. 2009 – 2013, kde svoju kandidatúru predložila aj SR. Vláda SR vzala kandidatúru SR do VR UNESCO na vedomie na svojom rokovaní dňa 8. apríla 2009 (č. 146/2009). Okrem uvedených volieb sa uskutočnia  aj voľby nových členov expertných výborov a rád medzivládnych programov UNESCO. 

Počas GK UNESCO sú plánované dva ministerské okrúhle stoly na tému školstva a životného prostredia: ministerský okrúhly stôl na tému „Zhodnotenie piatich konferencií venovaných vzdelávaniu“, ktorý sa bude konať 9. – 10. októbra 2009 a ministerský okrúhly stôl na tému „K čo najúčinnejšiemu využívaniu oceánov – príspevok UNESCO“ v dňoch 12. – 13. októbra 2009. GK UNESCO bude v dňoch 1. – 3. októbra 2009 predchádzať 6. Fórum mladých, ktorého nosnou témou je „Investovanie do východiska z krízy: aká je úloha mladých ľudí?“. Dňa 5. októbra 2009 sa uskutoční UNESCO Partnerské fórum, ktorého cieľom je vyhodnotiť doterajšie úspešné partnerstvá s externými aktérmi (občianska spoločnosť, národné parlamenty) v kontexte ukončenia mandátu súčasného generálneho riaditeľa (1999 – 2009) a hľadanie nových partnerstiev pre naplnenie vytýčených cieľov. Obidve podujatia tvoria neoddeliteľnú súčasť GK UNESCO. Dňa 8. októbra 2009 sa paralelne so všeobecnou politickou rozpravou uskutoční ministerské fórum, ktorého hlavné témy dvoch blokov sú: „Účinne investovať proti kríze na dosiahnutie hlavných cieľov rozvoja prostredníctvom vedy, kultúry, komunikácie a informácií“ a „Budovať UNESCO pre budúce desaťročie ako účinného multilaterálneho aktéra, aj pre dosiahnutie stanovených medzinárodných cieľov a reformy OSN“.

Všeobecná politická rozprava, na ktorej sa predpokladá účasť vysokých štátnych predstaviteľov členských krajín, sa uskutoční v úvodnej časti zasadnutia (7. – 10. októbra 2009), kde sa očakáva vystúpenie vedúceho delegácie SR. Počas zasadnutia bude pracovať aj 5 programových komisií so zameraním na hlavné programové oblasti UNESCO,  finančná a administratívna komisia, komisia pre program a vonkajšie vzťahy, právny výbor, nominačný výbor, mandátový výbor a byro konferencie. 

Slovenská republika aktívne participovala na práci UNESCO prostredníctvom svojho členstva vo výboroch medzivládnych a medzinárodných programov. V súčasnosti je SR členom Medzivládneho výboru pre medzinárodný hydrologický program (IHP, International Hydrological Programme), Medzivládneho výboru pre bioetiku (IGBC, Intergovernmental Bioethics Committee) a Medzinárodného koordinačného výboru pre program UNESCO Človek a biosféra (MAB, Man and the Biosphere). Slovenská republika predložila svoju kandidatúru do Výkonnej rady UNESCO na obdobie r. 2009 – 2013, v ktorej členstvo umožní SR priamo sa podieľať na prijímaní rozhodnutí a zároveň presadzovať zahraničnopolitické záujmy SR v konkrétnych oblastiach pôsobnosti organizácie. Voľby sa uskutočnia počas zasadnutia GK UNESCO dňa 14. októbra 2009.

Návrh programu 35. GK UNESCO obsahuje tieto hlavné okruhy:
1.	Organizačné otázky
2.	Správy generálneho riaditeľa o aktivitách UNESCO 2006 – 2007 a správa výkonného výboru za obdobie 2008 – 2009
3.	Revízia strednodobej stratégie na roky  2008 – 2013 a príprava návrhu programu a rozpočtu na roky 2012 – 2013 
4.	Návrh programu a rozpočtu na roky 2010 – 2013 
5.	Všeobecná politika a programové otázky
6.	Metódy práce organizácie
7.	Konštitučné a legislatívne otázky
8.	Dohovory, odporúčania a ďalšie medzinárodnoprávne nástroje – implementácia a monitorovanie existujúcich a schválenie nových
9.	Vzťahy s členskými štátmi
10.	Administratívne a finančné otázky – správa generálneho riaditeľa o implementácii reformného procesu
11.	Menovanie nového generálneho riaditeľa UNESCO na obdobie 4 rokov
12.	Voľby do orgánov UNESCO
13.	36. zasadnutie GK UNESCO

Kvalitná prezentácia Slovenskej republiky a jej účasť na rokovaniach GK UNESCO na najvyššej úrovni je prioritnou úlohou všetkých zúčastnených rezortov. Z uvedeného dôvodu je dôležité zabezpečiť zodpovedajúce politické a odborné zastúpenie ministerstiev, ako aj výchovno-vzdelávacích, vedeckých a kultúrnych inštitúcií Slovenskej republiky.

Vedúci delegácie Slovenskej republiky vystúpi v pléne s prejavom počas všeobecnej politickej rozpravy 8. októbra 2009. Okrem členov oficiálnej časti delegácie uvedených v tomto návrhu, zloženie delegácie bude vychádzať zo závažnosti a obsahového zamerania programu rokovania GK UNESCO a z potreby zabezpečiť kvalifikované obsadenie pléna a odborných komisií. Delegácia SR bude pôsobiť vo všetkých orgánoch, t. j. v pléne, v odborných komisiách a vo výboroch GK UNESCO. Zoznam členov delegácie obsahuje návrh uznesenia vlády SR, ktoré zároveň zaväzuje zainteresovaných ministrov zabezpečiť účasť ďalších odborníkov na zasadnutí 35. GK podľa programu a priorít SR.
    
Aktuálne ciele SR vo vzťahu k UNESCO

-	dosiahnuť zvolenie do Výkonnej rady UNESCO na obdobie r. 2009 – 2013 
-	   naďalej vyvíjať úsilie pre zvýšenie zastúpenia SR v sekretariáte UNESCO
-	   pripraviť a predložiť kvalitné projekty v rámci Participačného programu UNESCO na roky 2010 – 2011
-	   zapájať sa aktívne do programov UNESCO v jednotlivých oblastiach.

Smernica pre postup delegácie SR

Delegácia SR počas 35. zasadnutia GK UNESCO bude vo vystúpeniach vo všeobecnej rozprave, ako aj v programových komisiách a výboroch, v rámci multilaterálnych aj bilaterálnych rokovaní postupovať podľa nasledovných zásad a cieľov:
Oboznámi členské štáty UNESCO so zámermi a cieľmi SR v oblasti kultúry, vedy, výchovy vzdelávania a životného prostredia v rámci medzinárodnej spolupráce.
Poukáže na vládnu podporu pre:
-	medzinárodné a medzivládne programy UNESCO v SR: Informácie pre všetkých (IFAP), Medzinárodný hydrologický program (IHP), Medzinárodný program geologických korelácií (IGCP), program Pamäť sveta (Memory of the World), program Riadenie spoločenských premien (MOST), program Človek a biosféra (MAB); 
-	pre biosférické rezervácie UNESCO-MAB (Tatry, Slovenský kras, Poľana) a pre trilaterálnu biosférickú rezerváciu Východné Karpaty (SR, Poľsko, Ukrajina); 
-	pre lokality SR zapísané v Zozname svetového kultúrneho a prírodného dedičstva (Banská Štiavnica a technické pamiatky okolia; historické jadro mesta Bardejov; Levoča, Spišský hrad a kultúrne pamiatky okolia; pamiatková rezervácia ľudovej architektúry Vlkolínec; jaskyne Slovenského a Aggtelekského krasu a Dobšinská ľadová jaskyňa; Karpatské bukové pralesy, Drevené kostolíky slovenskej časti Karpatského oblúka, ), ako aj pre lokality SR na predbežnom zozname; 
-	pre zriaďovanie katedier UNESCO, pridružených škôl UNESCO a klubov UNESCO.

Poukáže na aktivity v SR a výsledky dosiahnuté za posledné dvojročné obdobie:
-	zápis Karpatských bukových pralesov do Zoznamu svetového kultúrneho a prírodného  dedičstva UNESCO 
-	schválenie dokumentov „Banské mapy a plány Hlavného komorskogrófskeho úradu v Banskej Štiavnici“ v rámci programu UNESCO Pamäť sveta 
-	v oblasti nehmotného kultúrneho dedičstva zriadenie špecifického poradného orgánu ministra kultúry SR – Rady na ochranu nehmotného kultúrneho dedičstva a schválenie koncepcie starostlivosti o tradičnú ľudovú kultúru vládou SR v auguste 2007,  prebiehajúci proces budovania Národného zoznamu majstrovských diel nehmotného kultúrneho dedičstva Slovenska
-	získanie ceny Medzinárodného centra pre odborné a technické vzdelávanie (UNEVOC) pre Štátny inštitút odborného vzdelávania
-	 udelenie ceny ománskeho sultána Qaboosa za ochranu životného prostredia predsedovi slovenského výboru pre program „Človek a biosféra“ Ing. Júliusovi Oszlányimu, CSc.
-	zorganizovanie seminára UNESCO pre región Európa a Severná Amerika na tému „Úloha národných komisií UNESCO“ v Bratislave v novembri 2007
-	zorganizovanie kurzu pre mladšiu generáciu univerzitných učiteľov etiky na Slovensku v septembri 2007 za podpory Izraelskej národnej bioetickej komisie UNESCO vrátane seminára na tému „Bioetika a etika vo vede a technológiách“
-	zápis Drevených kostolíkov slovenskej časti Karpatského oblúka do Zoznamu svetového kultúrneho a prírodného dedičstva v júli 2008 v Quebecu
-	zorganizovanie medzinárodného seminára Rovný prístup ku kvalite vzdelávania pre deti zo sociálne znevýhodneného prostredia v Bratislave v r. 2008
-	zorganizovanie medzinárodnej konferencie na tému Nové etické a sociálne výzvy, organizovanú SK UNESCO v spolupráci s Domom Európy v decembri 2008 v Bratislave pri príležitosti 60. výročia prijatia Všeobecnej deklarácie ľudských práv VZ OSN
-	pracovná návšteva zástupcu generálneho riaditeľa UNESCO pre komunikáciu a informácie Abdula Waheeda Khana v SR v dňoch 15. – 17. júna 2009
-	rozšírenie zápisu Spišského hradu a okolitých pamiatok v Zozname svetového kultúrneho a prírodného dedičstva UNESCO o mesto Levoča a diela majstra Pavla v júni 2009 v Seville
Bude presadzovať kandidatúru SR pri voľbách do Výkonnej rady UNESCO.

Podporí alebo sa stane spolupredkladateľom návrhov rezolúcií krajín EÚ alebo iných krajín
a skupín krajín v súlade so zahraničnopolitickými zámermi SR.

Podporí hlavné programové zameranie a ciele UNESCO na r. 2010 – 2011.

Zdôrazní význam subregionálnej, regionálnej a interregionálnej spolupráce a neformálnych
konzultácií pri realizácii programov UNESCO. 

Zdôrazní úsilie zefektívniť a obohatiť programové zameranie UNESCO:

a/   v oblasti výchovy, vzdelávania, mládeže a športu:
-  predložením návrhu v súlade s akčným plánom UNESCO v programe Vzdelávanie pre všetkých do roku 2015,  medzinárodnou Dekádou OSN kultúry mieru a existencie bez násilia pre deti sveta 2001 – 2010, v zhode s cieľmi Dekády rómskeho začleňovania 2005 – 2015, rešpektujúc OSN Dekádu gramotnosti  2003 – 2015  a OSN Dekádu vzdelávania pre trvalo udržateľný rozvoj na roky 2005 – 2014: začleniť bratislavské odborné semináre o kvalite vzdelávania do Programu na roky 2010 – 2011, ako aj do hlavného programu UNESCO a organizovať ich periodicky v každom bienniu v Bratislave ako regionálne konferencie UNESCO ku kvalite vzdelávania pre sociálne, zdravotne a inak znevýhodnené deti,
- 	presadzovaním kvalitného vzdelania pre všetkých prostredníctvom budovania národných kapacít s cieľom vytvoriť základ pre prosperujúcu, tolerantnú a mierovú spoločnosť,
-	podporou mediálnej výchovy detí a mládeže, predovšetkým v kontexte používania nových  technológií a ich dosahu na úroveň komunikácie, sociálny, emocionálny život,                   
-	zapájaním SR do projektov v rámci Medzinárodnej dekády vzdelávania pre trvalo udržateľný rozvoj (2004 – 2015) a podporou  spolupráce kompetentných rezortov,
-	podporou princípu vzájomného uznávania kvalifikácií bez ohľadu na spôsob ich nadobudnutia pri pokrytí výsledkov formálneho, ale aj neformálneho vzdelávania a neformálneho učenia sa v súlade so závermi Paneurópskej prípravnej konferencie UNESCO – CONFITEA VI, ktorá sa konala 3. – 5. 12. 2008 a v súlade s medzinárodnej konferencie UNESCO o vzdelávaní dospelých, ktorá sa konala v mesiaci máj 2009,
-	podporou systému riadenia kvality celoživotného vzdelávania a celoživotného poradenstva a rozvojom indikátorov merania kvality vzdelávania dospelých, 
-	podporou a rozvojom dobrovoľníckej práce, ktorá je úzko prepojená s mobilitou mládeže vo všetkých formách (pracovnej, študijnej a voľnočasovej),
-	medzi základné priority pre oblasť športu v boji proti dopingu v športe v SR je nulová tolerancia, čiže šport a športovanie bez zakázaných látok. Aby sa naplnila litera tejto priority, je nutné vykonávať dopingovú kontrolu u športovcov počas súťaže, ale aj následný monitoring športovcov a zabezpečiť výkon mimo súťažnej dopingovej kontroly;

b/   v oblasti vedy:
-	podporou medzinárodnej spolupráce prostredníctvom medzivládnych programov UNESCO s poukázaním na pozoruhodné výsledky a prínosy uvedených programov v SR,
-	podporou mobilizácie vedy pre trvalo udržateľný rozvoj ako integrálnej súčasti rozvojovej stratégie spolu s oblasťou vzdelania, kultúry a komunikácie,
-	podporou programov, zameraných na pomenovanie nových etických výziev, vyplývajúcich z nových vedecko-technických objavov v oblastiach ako napr. bioetika s cieľom zabezpečiť, aby tieto objavy nenarúšali, ale podporovali koncept základných ľudských práv a slobôd;

c/   v oblasti kultúry: 
-	podporou významu kultúrneho dedičstva, úsilím o zápis ďalších kultúrnych lokalít do Zoznamu svetového dedičstva,
-	podporou významu nehmotného kultúrneho dedičstva,
-	podporou kultúrnej rozmanitosti a dialógu založeného na vzájomnom rešpektovaní kultúr ako cesty pre dosiahnutie rozvojových cieľov,
-	podporou programu Pamäť sveta prispievať k záchrane svetového fondu nenahraditeľných archívnych dokumentov;

d/   v oblasti životného prostredia:
-	podporou významu prírodného dedičstva, úsilím o zápis ďalších prírodných lokalít do Zoznamu svetového dedičstva, 
-	uplatňovaním zásad trvalo udržateľného rozvoja v programových oblastiach UNESCO,
-	aplikáciou riešenia otázok biodiverzity, vody a vodných zdrojov, geológie prostredníctvom budovania kapacít vo vede, vzdelávaní a výskume,
-	zapojenie SR do prierezových projektov UNESCO,
-	podporou existujúcich projektov UNESCO v SR a rozvojom nových v rámci strednodobej stratégie UNESCO;

e/   informácií a informatiky: 
-	budovaním informačnej a vzdelanostnej spoločnosti,
-	participáciou na UNESCO programe - Information for All Program (IFAP),
-	uplatňovaním nových informačných a komunikačných technológií pre rozvoj vzdelávania, vedy a kultúry a budovanie vzdelanostnej spoločnosti.

Bude presadzovať v administratívnych a finančných otázkach:
a)	hospodárnosť, úsporné opatrenia a efektívnejšie využívanie prostriedkov UNESCO;

b)	maximálny presun rozpočtových prostriedkov z oblasti administratívy do programových aktivít, osobitne rozšírením participačného programu, ktorým sa UNESCO priamo zviditeľňuje v členských krajinách;

c)	premietnutie výsledkov budovania informačnej spoločnosti aj do fungovania aparátu a orgánov UNESCO;

d)	primerané geografické zastúpenie občanov členských krajín vrátane SR v sekretariáte UNESCO v Paríži a v regionálnych úradoch UNESCO;

e)	prijatie opatrení v prospech vzájomnej informovanosti a zlepšenia komunikácie medzi sekretariátom UNESCO a partnermi v členských krajinách - národnými komisiami pre UNESCO a zainteresovanými rezortmi.